钦定古今图书集成/理学汇编/学行典/第204卷 > 徐亿
## 钦定古今图书集成/理学汇编/学行典/第204卷 > 徐亿

按《松江府志》：“徐亿，字子裁，家泖西。倭躏境上，亿驾轻
舟，拥父母避匿，遇倭，奋挺捍击，亲得脱而身堕水中，
有浮草隐之，越数日乃脱。母疾，亿吁天请代。父病疽亲为吮之。及相继殁，哀毁骨立，绝而后甦。既葬，结草
庐墓侧，冬不絮，夏不帷，削竹为坐，刓木为枕，乱发椎
结。墓去家不四里。每归祀先，未尝还内。晚休庐中。墓”
旁有丙舍，不入也。丧毕，不食盐酪，不括发者十年。平
湖陆光祖，仙居吴时来遇亿天竺寺，知为徐孝子，置
上座，为醮佛两日，始命栉而冠之。亿家居好采药，善
树艺，垂老嬉游城市，如婴儿。当夏手持葵扇，葛巾芒
鞋，足胫赤露，市人堵立，如看世外人。有强亿至家，令
子孙识之，曰：“此徐孝子。”亿张目直视，笑颔而已。御史
温如璋疏请建坊表之。年七十一，无疾而逝。子有亨，
亦以孝称。